পরিণীতি চোপড়া এখন তাঁর নতুন সঙ্গীকে নিয়ে চরম ব্যস্ত। প্রায় নাওয়াখাওয়া ভুলে পরিণীতি তাঁর নতুন বন্ধুর সঙ্গে সময় কাটাচ্ছেন। এমনকী কাজকর্মও নাকি প্রায় শিকেয় ওঠার জোগাড়!
বলিউডে প্রথমে জোর গুঞ্জন, তাহলে কি কলকাতায় এসে পরিণীতি পেয়ে গেলেন তাঁর প্রিয় সখাকে। পরিণীতি নিজেও অকপটে বলছেন সেই বন্ধুর কথা। এ-ও জানিয়ে দিচ্ছেন, আদর করে নতুন বন্ধুকে ‘বেবি’ (বা আরও আদুরে গলায় ডাকলে ‘বেইবি’) বলে ডাকেন।
সোমবার দুপুরে পরিণীতি টুইট করেছেন কলকাতার হাঁসফাঁস গরম নিয়ে। ‘‘মেরি পেয়ারি বিন্দু’’ ছবির কাজে তিনি এখন এই শহরেই। ফ্লুরিজ থেকে শুরু করে এই শহরের প্রায় সব বিখ্যাত জায়গা চষে বেড়াচ্ছেন। এবং সব জায়গাতেই তাঁর সঙ্গে ‘বেবি’।
এবারে আর একটু খুলে বলা যাক। ‘বেবি’ বলে পরিণীতি যাঁকে ডাকছেন, তিনি তাঁরই সহ-অভিনেতা। নীচে দেখুন সেই ‘বেবি’-র ছবি।


হ্যাঁ, ‘‘মেরি পেয়ারি বিন্দু’’ ছবিতে দেখা যাবে এই কুকুরছানাটিকেও। এই এখন পরিণীতির সব সময়ের সঙ্গী।